ፌዴራላዊ ስርዓቱ ከክልላቸው ውጪ የሚኖሩ ህዝቦችን መብትና ጥቅም አስጠብቋል— ፕሬዝዳንት ለማ መገርሳ
ፌዴራል ስርዓቱ ህዝቦች ከክልላቸው ውጪ የመስራትና የመኖር መብታቸውን ያረጋገጠና ለዘመናት አብሮ የመኖር ባህላቸውን ያስቀጠለ መሆኑን የኦሮሚያ ብሔራዊ ክልላዊ መንግስት ፕሬዝደንት ለማ መገርሳ ገለፁ፡፡ፕሬዝዳንቱ በቤኒሻንጉል ጉሙዝ ክልል ከሚኖሩ የኦሮሞ ብሔር ተወላጆችና ክልሉን ከሚጎራበቱ የኦሮሚያ ወረዳዎች ከተውጣጡ የሕብረተሰብ ክፍሎች ጋር ትናንት  በአሶሳ ከተማ ተወያይተዋል፡፡በውይይቱ ወቅት  አቶ ለማ እንዳመለከቱት ፌዴራል ስርዓቱ ከክልላቸው ውጪ የሚኖሩ ህዝቦችን መብትና ጥቅም ያስጠበቀ ነው፡፡በቤኒሻንጉል ጉሙዝ  የኦሮሞ ብሔር ተወላጆች እየሰሩ እንደሚኖሩ ሁሉ ኦሮሚያን ጨምሮ በሌሎች ክልሎች የተለያዩ ብሔር ተወላጆች ይገኛሉ፡፡"ይህም ፌዴራላዊ ስርዓቱ ተባብሮ የማደግ መርህን የተከተለ በመሆኑ ነው "ብለዋል፡፡የወጣቶች የሥራ እድል ፈጠራን በተመለከተ በሁሉም የኦሮሚያ አካባቢዎች ወጣቶችን ማዕከል በማድረግ እየተሰራ መሆኑን አስታውቀዋል፡፡በውይይቱ ከተሳተፉት መካከል አቶ አዳሙ ጅባታ በቤኒሻንጉል ጉሙዝ  የሚኖሩ የኦሮሞ ተወላጆች ከክልሉ ነባር ብሔረሰቦች ጋር ተቀራራቢ ባህል እንዳላቸው በመጥቀስ በጋብቻም ተሳስረው እየኖሩ እንደሚገኙ አስረድተዋል፡፡በክልሉ የሚገኙ የኦሮሞ ተማሪዎች በኦሮሚያ ልማት ማህበር ስር በሚገኘው አዳሪ ትምህርት ቤት የመማር እድል እንዲያገኙ ጥያቄ አቅርበዋል፡፡በክልሉ የኦሮሞ ብሔር ተወላጆች በቋንቋቸው እንዲማሩ ሁኔታዎች ሊመቻቹ እንደሚገባ ያመለከቱት ደግሞ አቶ አሰፋ ተሬሳ ናቸው፡፡ከአጎራባች የኦሮሚያ አካባቢዎች ወደ ክልሉ ለስራ የሚመጡ ስራ አጥ ወጣቶችን በአካባቢያቸው የሥራ እድል እንዲያገኙ የክልሉ መንግስት መስራት እንዳለበትም ጠቁመዋል፡፡ፕሬዝደንቱ በበኩላቸው በአፍ መፍቻ ቋንቋ መማር ህገ መንግስታዊ መብት መሆኑን ጠቁመው በጉዳዩ ዙሪያ ከክልሉ መንግስት ጋር እንደሚነጋገሩበት አስታውቀዋል-(ኢዜአ) ፡፡